新樂府 天可度	惡詐人也
作者：白居易
朝代：唐

paragraphs: 天可度，地可量，唯有人心不可防。
但見丹誠赤如血，誰知僞言巧似簧。
勸君掩鼻君莫掩，使君夫婦爲參商。
勸君掇蠭君莫掇，使君父子成豺狼。
海底魚兮天上鳥，高可射兮深可釣。
唯有人心相對時，咫尺之間不能料。
君不見李義府之輩笑欣欣，笑中有刀潛殺人。
陰陽神變皆可測，不測人間笑是瞋。